SKRIFTLIG FORESPØRGSEL P-1289/98

af Undine-Uta Bloch von Blottnitz (V) til Kommissionen

(24. april 1998)

Om: Bedrageri i forbindelse med Tjernobyl-støtte

Siden reaktorkatastrofen i Tjernobyl er der også fra EU strømmet enorme finansielle midler til Ukraine for at støtte oprydningsarbejdet og forbedringen af sikkerhedsforanstaltninger eller med henblik på i det hele taget at muliggøre en sådan indsats. Ifølge nogle nylige oplysninger fra "EnviroNews Service" er størstedelen af denne internationale økonomiske støtte dog ikke blevet brugt til forbedring af sikkerheden men udelukkende til personlig berigelse af diverse funktionærer, der har part i transaktionerne. Der nævnes et beløb på i alt 740 mio USD.

1. Er Kommissionen bekendt med, at også en stor del af EU-støtten til forbedring af sikkerhedsforholdene i Tjernobyl ikke er blevet brugt til det oprindelige formål men derimod er forsvundet i mafiakredse?

2. Hvor stor en andel er efter Kommissionens skøn gået tabt (i procent af den samlede hidtil ydede hjælp og i pengebeløb angivet så nøjagtigt som muligt)?

3. Hvilke bestræbelser har Kommissionen iværksat for at forhindre sådanne omledninger af europæiske støttemidler? Hvilke resultater har den opnået ved disse bestræbelser? Hvilke kanaler for svigagtig anvendelse af EU-midlerne har Kommissionen konstateret?

4. Er det rigtigt, at Kommissionen kun råder over beregninger og beretninger vedrørende en tredjedel af de projekter, der er blevet støttet i denne forbindelse? Er det rigtigt, at EBRD har stillet midler til rådighed også uden forelæggelse af de nødvendige oplysninger om projekter og afregninger?

5. Hvordan vil Kommissionen forhindre, at store beløb, der skulle have været anvendt til gennemførelse af de planlagte projekter, igen forsvinder ned i private lommer?

Svar afgivet på Kommissionens vegne af Hans Van den Broek

(15. maj 1998)

Generelt bliver EU's støtte til Ukraine til nedlukning af Tjernobyl kanaliseret gennem faglige bistandsprogrammer, og betalingerne finder sted på grundlag af det arbejde, der er udført, og originale fakturaer. Der er åbenhed i forvaltningen af Fællesskabets støtte på alle niveauer, og Kommissionen har ikke kendskab til svigagtig anvendelse af støtten. Endvidere blev der ikke omtalt svindel af den art i Revisionsrettens seneste rapport.

Det nuværende kontrolsystem anses for at være tilstrækkeligt til at kunne forhindre, at der svindles med den faglige bistand, der ydes til Ukraine til nedlukning af Tjernobyl.

Kommissionen er i besiddelse af alle relevante rapporter, der vedrører Fællesskabets projekter og aktiviteter. Kommissionen, der er aktionær i Den Europæiske Bank for Genopbygning og Udvikling og yder bidrag til bankens konto for nuklear sikkerhed og til Tjernobyl-fonden, anser ikke EBRD's finanskontroller for på nogen måde at være mindre strenge end Kommissionens egne kontroller, og den har ikke kendskab til, at EBRD har foretaget udbetalinger på grundlag af utilstrækkelige oplysninger.

Reglerne for Tjernobyl-fonden anses for at være tilstrækkelige til at kunne forhindre svigagtig anvendelse af de pågældende midler. Desuden er fonden først blevet oprettet for nylig, og der har derfor endnu ikke fundet udbetalinger sted. Der kan således ikke have været tale om svigagtig anvendelse af midler.